7. november 2018

**Referat**

**fra møde med sejlklubbens udvalg d. 25. oktober 2018 i Virksund.**

Bilag: Briefingmateriale til mødet.

**Dagsorden**

1. Indledning. Formand.

2. Evaluere den afsluttede sejlersæson og se frem mod ny sæson, herunder bl.a.

* Aktiviteter, elever, evt. udgifter mv.
* Behov for evt. tiltag.
* Hverve nye udvalgsmedlemmer til udvalgets aktiviteter.
* Uddanne medlemmer. Udvalgsmedlemmer skal i givet fald tilmeldes sådanne

kursusaktiviteter?

Vi vil henvise til kursusoversigten [www.sejlsport.dk/mere/uddannelse](http://www.sejlsport.dk/mere/uddannelse). Skive kommune har oplyst, at vi inden 1. november kan søge om refusion til visse instruktør- og lederkurser. Kan evt. undersøges.

3. Orientere om vinteraktiviteter mv. Bestyrelse.

4. Eventuelt.

**Referat**

Jens indledte mødet med at takke alle de fremmødte udvalgsmedlemmer for deres store engagement samt for at ville bruge endnu en aften på foreningen. Han nævnte, at en af sejlklubben målsætninger om at nå 100 medlemmer i 2018 var blevet indfriet. Det skyldes bl.a., at medlemmer kan nyde gavn af de mange aktiviteter, som sejlklubben tilbyder.

Han reklamerede for Dansk Sejlunions omfattende kursusprogram, som alle udvalg kan drage nytte af. Det er væsentligt at sejlklubben også tænker på generationsskifte og løbende kompetenceudvikling. Disse kursusaktiviteter fremgår af [www.sejlsport.dk/mere/uddannelse](http://www.sejlsport.dk/mere/uddannelse) og den vedhæftede briefing. Han oplyste, at foreningen har mulighed for at søge støtte til kursusaktiviteterne hos Skive kommune inden 1. november.

Han vendte sig derefter mod selve dagordnen og formålet med mødet, som netop var at evaluere den netop afsluttede sejlersæson og kigge frem mod vinteraktiviterne og næste sejlersæson.

Han gav derefter ordet til de forskellige udvalg.

**Kapsejladsudvalget**.

Kapsejladserne i Virksund Sejlklub er nok foreningens største aktivitet med 26 opmålte og tilmeldte både (der er 138 indmålte sejlbåde i hele Limfjordskredsen og kun Struer har flere indmålte sejlbåde!). Flot!

Det har været en super sæson med godt vejr under de fleste onsdagssejladser og har været en sejlersæson uden nævneværdige udfordringer, som har kært efter det planlagte program.

Den separate Rotholm Rundt sejlads har været svær at sparke i gang, men udvalget fortsætter Rotholm Rundt næste år. Udvalget anbefaler, at man næste år bør lave en fælles Rotholm Rundt en onsdag med tidligere start end kl. 19. Det kan enten være sidste onsdag inden sommerferien eller første onsdag efter ferien, hvor der fortsat er dagslys langt hen på aftenen. Det vil blive forsøgt i 2019.

DJS Cups flytning fra august til september var en succes med flere tilmeldte både – 17 i alt. Desværre blæste det kraftigt med vindstød på 24-25 m/s. Kun fire både gennemførte således sejladsen. Præmierne til sejladsens forskellige vindere skal måske revurderes og gerne suppleres med nogle ”sjove” præmier. Kapsejladsudvalget går i tænkeboks.

Det har været svært at holde spilerløbet (3. løb) kørende om onsdagen.

Det blev foreslået og accepteret, at der indføres et spilerløb (3. løb) om onsdagen i 2019. Ved vind > 6m/s aflyses brugen af spiler, hvorefter bådene i 3. løb alene sejler med storsejl og forsejl/genua. Handicappet for de deltagende både i 3. løb ændres ikke ved spileraflysning.

Der afholdes et kapsejladskursus til foråret over to dage, som fremgår af kalenderen på [www.virksundsejlklub.dk](http://www.virksundsejlklub.dk).

Der blev uddelt stor tak og ros til Truttetøserne. Mary Ann vil gerne være Truttetøssuppleant fra 2019, hvilket kapsejladsudvalget i særlig grad er taknemmelig for.

Kapsejladsudvalget ser ikke pt. behov for at deltage i kurser under Dansk Sejlunion.

**Turudvalg**

Der er to ture på programmet. Fur-turen med mange deltagere i 2018 og mande-turen med 35 deltagere i 2018. Fur-turen søges om muligt kombineret med Gråsælernes tur. Mande-turen vil fortsat blive gennemført fra onsdag til søndag i uge 37, d.v.s midten af september.

På mødet blev det foreslået at arrangere flere kortere ture, evt. hurtige opslag med opfordring til fællestur ”næste weekend” til fx Hvalpsund eller Sundsøre mv.

Der er også mulighed for at lave opslag på facebook med medlemmernes sommerferieplaner, således at flere både i givet fald kan følges ad eller mødes undervejs.

Endelig efterlyste man på mødet en egentlig weekendtur for tøser – en ”tøsetur”.

**Sejlerskolen**

Startede med 10 deltagere og sluttede med 12. P.t. er der 4-5 personer på kurssistlisten for 2019.

Kursisterne blev i 2018 grundigt øvet i letvejrssejlads.

Flere af kursisterne har nu købt båd.

Kristian efterlyste på mødet flere både og instruktører i sejlerskolen i 2019, da sejlerskolen bl.a. er medvirkende til at tiltrække og integrere flere sejlere og familier til klub og havn.

På mødet blev det drøftet, hvorvidt sejlerskolen skal certificeres under Dansk Sejlunion, således at kursister se, hvad der kræves og hvilke krav der stilles til undervisning og instruktører. I så fald skal certificeringen ske henover 2019 frem mod 2020. Kristian blev på den baggrund bedt om at undersøge, hvad der kræves og evt. skæve til andre klubbers dokumentation på området.

Det er for 2019 besluttet, at kursister på sejlerskolen kan aflægge praktisk prøve for sejl gennem et forløb i hele sejlersæsonen. Den praktiske prøve aflægges sejlbåd i regi af Dansk Sejlunion. For kursister, som tager den praktiske duelighedsprøve for motor som hidtil, aflægges praktisk prøve under DFU.

Der er ikke p.t. planer om undervisning til Yachtskipper 3.

Der er p.t. ikke behov for kursus i instruktørvirke eller i sejlerskoleundervisning på kurser fra oversigten [www.sejlsport.dk/mere/uddannelse](http://www.sejlsport.dk/mere/uddannelse).

**Pigesejlads**

Der var 12 deltagere i 2018. Pigesejlads gennemføres hver mandag i sæsonen. I 2018 startede pigesejladsen med to teoriaftener, hvorefter der afholdtes 10 sejladser. Der trænes bl.a. Mand Over Bord procedure.

Deltagerne sejler i forskellige både hver gang og med skiftende besætninger og skiftende ”Skyggeskippere”. Deltagerne er skippere på skift. Der efterlyses flere deltagere.

Der planlægges en to dages tur i 2019 uden skyggeskippere. Ambitionen er at skyggeskippere på et tidspunkt ”afskediges”.

Der er p.t. ikke behov for kursus i instruktørvirke eller i sejlerskoleundervisning på kurser fra oversigten [www.sejlsport.dk/mere/uddannelse](http://www.sejlsport.dk/mere/uddannelse).

**Bøjeudvalg**

Dansk Sejlunions grej og bøjer er opgraderede og fungerer godt. Samarbejdet med motorbåden Ørnen i Hjarbæk fungerer ligeledes godt i f.m. med udlægningen af bøjer. Startbøjerne udlægger udvalget selv. Claus tager en tur mere som tovholder i 2019, men det bliver hans sidste år som tovholder, hvorfor han efterlyser en ny tovholder fra 2020. Han vil lave et paradigme eller procedurebeskrivelse omkring arbejdet i udvalget i 2019, så de forskellige opgaver er nemmere at overtage.

Der er i øvrigt behov for koordination med kranfolk, når Ørnen lægger til ved krankajen for at læsse og losse bøjer og grej.

**Regeludvalg**

Det var enighed om, at der arrangeres en regelaften i foråret. Den er indlagt i kalenderen i april 2019. Regelaftenen trænger til modernisering. Nye ideer efterlyses. Regeludvalget blev bedt om at invitere Jan Stage fra Dansk Sejlunion til regelaften.

Opmærksomheden henledes på, at Dansk Sejlunion arrangerer regel- og dommeruddannelse på [www.sejlsport.dk/mere/uddannelse](http://www.sejlsport.dk/mere/uddannelse).

**Målerudvalg**

Udvalget er et serviceudvalg. Der afholdes målerdag i april. Ellers laves der løbende opmålinger efter rekvisition og behov.

I 2018 var der tre medlemmer på kursus, så vurderingen er, at klubben er fuldt ud kørende med målere. Udvalget bør udtage sejl til kontrolmål i 2019.

**Ungdomsudvalget**

Der har deltaget to piger i mandagssejlads i ungdomsregi. Der deltog en dreng i en kortere periode. Der har været forsøgt med at reklamere før og under sæsonen med ungdomssejlads, men uden at der har bidraget mere flere interesserede. Der prøves videre i 2019. Forberedelserne til 2019 sæsonen må forberedes anderledes. På mødet blev det foreslået at kontakte Ørslevkloster I.F. som har mange aktiviteter. Sejlads kunne således være et ekstra tilbud.

Der er i 2018 etableret samarbejde med Søspejderne på Nørresø i Viborg samt med Viborg Sejlklub i Hjarbæk. Fra efteråret var der tilbud for børn og unge sejlads om mandagen i Virksund, om tirsdagen i Viborg, om torsdagen i Hjarbæk og lørdag formiddagarrangeres sejlads for joller i Virksund. Der er lagt tre Tera joller til Viborg i efteråret, for at øge aktiviteterne på Nørresø. Disse aktiviteter vil vi søge at fastholde i 2019.

Der er i midten af 2018 kasseret fem optimistjoller, da de var for ringe stand. Udstyr og grej til øvrige både er tilfredsstillende.

Der er p.t. ikke behov for kursus i instruktørvirke eller i sejlerskoleundervisning på kurser fra oversigten [www.sejlsport.dk/mere/uddannelse](http://www.sejlsport.dk/mere/uddannelse).

Jens gennemgik herefter de forskellige vinteraktiviteter og vil sætte regelaften i april på det foreløbige vinterprogram. Det samlede program er annonceret på forside og i kalender og findes på [www.virksundsejlklub.dk](http://www.virksundsejlklub.dk). Det blev bemærket, at ”Vild med Vand” forberedelserne vil blive igangsat i november.

Det blev foreslået, at der på hjemmesiden blev gjort reklame for den frivillige indsats og kursusaktiviteter under Dansk Sejlunion.

Jens takkede for den store indsats, som udvalgenes frivillige atter i 2018 har ydet og takkede for de gode og konstruktive input i løbet af aftenen.